Diari Oficial de la Generalitat Valenciana


Sumari del DOGV 2871, del 18-11-1996 (1996/840006)

RESOLUCIÓ de 9 de febrer de 1996, de la directora general de Qualitat Ambiental, per la qual fa pública la següent declaració d'impacte ambiental.
--------------------------------------------------------------------------------------------------------------------------------------------------

### Dades del document

Número de DOGV
:   2871

Data del DOGV
:   18-11-1996

Secció del DOGV
:   ALTRES DISPOSICIONS

Número del document
:   1996/840006


Data del document
:   09-02-1996

Organisme emissor
:   Conselleria d'Agricultura, Ramaderia i Pesca

Tipus de document
:   Resolució

RESOLUCIó de 9 de febrer de 1996, de la directora general de Qualitat Ambiental, per la qual fa pública la següent declaració d'impacte ambiental.   
Vist l'expedient 149/94-AIA, sobre el projecte de modificació puntual número 4 del Pla General d'Ordenació Urbana i el Pla Parcial San Carlos, del municipi de Redován (el Baix Segura), promogut pel seu Ajuntament.  
Vist que, amb data 20 de maig de 1994, l'Ajuntament de Redován va remetre a aquesta Conselleria el projecte de modificació puntual del Pla General d'Ordenació Urbana i una còpia de l'expedient tramitat sobre això, a l'efecte de l'emissió de la declaració d'impacte ambiental prèvia a l'aprovació definitiva.  
Vist que, amb data de 10 de juny de 1994, es va sol·licitar a l'Ajuntament de Redován que remetera a aquesta Conselleria l'estudi d'impacte ambiental del projecte i el certificat del tràmit d'exposició pública d'aquest document. Igualment, se suggereix que l'estudi d'impacte ambiental es referisca també al pla parcial que s'ha de desenvolupar en el sector, a fi d'accelerar la tramitació de l'expedient.  
Vist que, amb data 25 d'octubre de 1995, es va reiterar a l'Ajuntament la sol·licitud de documentació, atenent el termini transcorregut des de la primera comunicació i fent constar que, si no es rebia la documentació en el termini de 10 dies, s'arxivaria l'expedient sense més tràmit.  
Vist que, amb data 8 de novembre de 1995, l'Ajuntament de Redován va remetre a aquesta Conselleria la documentació sol·licitada.  
Vist que l'estudi d'impacte ambiental ha sigut exposat al públic, pel termini d'un mes, mitjançant anuncis de l'Ajuntament de Redován publicats en el Butlletí Oficial de la Província d'Alacant, número 113, de 19 de maig de 1995; Diari Oficial de la Generalitat Valenciana, número 2.527, de 12 de juny de 1995 i el diari Información, de 6 de maig de 1995, sense que durant aquest període s'hi haja presentat cap reclamació, segons el certificat que consta en l'expedient.  
Vist que, amb data 13 de desembre de 1995, es va sol·licitar a l'Ajuntament de Redován una ampliació de l'estudi d'impacte ambiental del projecte, en què es tingueren en compte les següents consideracions:  
- Afecció a vies pecuàries existents.  
- Jaciments arqueològics.  
- Afecció sobre terrenys forestals.   
- Tractament previst per a les aigües residuals produïdes.  
Igualment, es va comunicar a l'Ajuntament la situació de la tramitació de l'expedient, en especial pel que fa al compliment del termini establit en la Llei 6/1994, Reguladora de l'Activitat Urbanística, respecte a l'aprovació d'instruments de planejament redactats segons les disposicions de la legislació anterior a la mencionada llei.  
Vist que, amb data 28 de desembre de 1995, l'Ajuntament de Redován va remetre la documentació sol·licitada.  
Atés que el projecte examinat consisteix en la reparació de la discrepància detectada entre la superfície prevista per al sector de sòl urbanitzable industrial sector-1 San Carlos i la que es preveu en el pla parcial redactat per al seu desenvolupament. En aquest sentit, la superfície prevista en la modificació puntual del Pla General d'Ordenació Urbana aprovada en la sessió del 29 de gener de 1989 és de 283.600 m2, mentre que en el pla parcial figura una superfície bruta de 294.659 m2. Segons es justifica, la discrepància detectada té el seu origen en la cartografia utilitzada en tots dos documents.  
Atés que en l'expedient s'inclou el projecte de Pla Parcial San Carlos, aprovat provisionalment per l'Ajuntament i redactat per a desenvolupar el sector de sòl urbanitzable que se sotmet a la modificació puntual. L'estudi d'impacte ambiental redactat es refereix així mateix a les determinacions de l'esmentat pla. Per això, encara que el Decret 162/1990, Reglament de la Llei 2/1989, d'Impacte Ambiental, estableix en el seu annex II la necessitat de sotmetre a estimació d'impacte ambiental els projectes d'urbanització dels plans parcials d'ús industrial quan desenvolupen plans generals d'ordenació urbana no sotmesos a avaluació o estimació d'impacte ambiental, s'ha optat per ampliar les determinacions d'aquesta declaració al pla parcial, a fi d'evitar una nova tramitació a l'Ajuntament de Redován.  
Atés que l'estudi d'impacte ambiental del Pla Parcial Industrial i la modificació puntual número 4 del Pla General d'Ordenació Urbana analitza de manera en general correcta els impactes previsibles derivats de l'execució del projecte. Cal destacar que, a pesar de l'intens grau d'antropització que pateix la zona, l'actuació proposada se situa en el límit occidental de la serra de Callosa (classificada com a sòl no urbanitzable de protecció especial), cosa que requereix l'establiment de mesures correctores específiques sobre diversos aspectes del projecte, mesures que no sempre són determinades amb precisió per l'estudi d'impacte ambiental. Del caràcter rellevant de la serra dóna mostra el fet que es propose, en terrenys adjacents al límit sud-est de l'actuació, la declaració d'una microreserva vegetal (figura regulada pel Decret 218/1994 de la Generalitat Valenciana), a fi de protegir espècies com ara Genista murcica, Centaurea saxicola, Teucrium murcicum, Periploca angustifolia o Withania frutescens.   
Atés que, respecte a l'afecció sobre terrenys forestals, l'ampliació de l'estudi d'impacte ambiental assenyala que la dita afecció és deguda a la disparitat cartogràfica existent entre la planimetria del pla parcial i la modificació puntual. Segons això, es conclou que els límits resultants de la modificació no afecten ni envaeixen els terrenys forestals catalogats com a forest d'utilitat pública número 91, serra de Redován, propietat de l'Ajuntament. No obstant això, de l'anàlisi de la documentació examinada no es desprén la dita no-afecció. De fet, el mateix estudi assenyala (pàg. 199) que algun dels bosquets de pi blanc, introduïts per a pal·liar-ne l'erosió, es veuran afectats per la realització del projecte. D'altra part, l'estudi assenyala que les obres d'anivellament del terreny podrien implicar la formació de talussos de fort pendent que afavoririen els fenòmens d'erosió. Com a mesura correctora es proposa la rehabilitació de la vegetació, perfils naturals del terreny i «totes aquelles mesures que possibiliten la recuperació de l'entorn afectat».  
Atés que, respecte a les aigües residuals, l'ampliació de l'estudi d'impacte ambiental proposa el compliment d'uns nivells màxims establits d'emissió de contaminants a la xarxa d'aigües residuals municipal. Segons la informació disponible, el municipi de Redován compta amb una estació depuradora, encara que aquesta es troba en estat d'abandó. El Pla director de Sanejament i Depuració de la Comunitat Valenciana preveu la construcció d'una depuradora mancomunada per als municipis de Callosa de Segura, Cox, Rafal i Redován i amb capacitat per al tractament d'1,8 hm3/any. D'altra part, l'estudi d'impacte ambiental destaca la possibilitat d'afecció per pluges torrencials localment intenses, considerades com un impacte important. Per això, proposa l'aplicació de mesures correctores en el sistema de sanejament pluvial, com ara la creació d'un col·lector d'aigües pluvials al carrer paral·lel a la rambla i un major nombre de registres de captació d'aigua.  
Atés que entre les actuacions proposades figura el nou traçat d'una línia elèctrica d'alta tensió que substituïsca la infraestructura existent. La nova línia discorreria, segons la informació gràfica aportada, fora del límit del pla parcial i per terrenys forestals, sense que a partir de les dades incloses en l'expedient se'n puga efectuar una valoració de l'efecte ambiental. En aquest sentit, s'ha de tenir en compte que el traçat de xarxes i infraestructures de transport d'energia elèctrica que afecten terrenys forestals es troba sotmés a estimació d'impacte ambiental, segons allò establit en l'article 172 del Decret 98/1995, Reglament de la Llei 3/1993, Forestal de la Comunitat Valenciana.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i concordants del reglament que la desplega.  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana, i en les altres disposicions aplicables.  
Atés que l'article 5 de la Llei 2/1989 estableix que correspon a l'òrgan ambiental la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental  
Primer   
Estimar acceptable, a l'únic efecte ambiental, el projecte de modificació puntual número 4 del Pla General d'Ordenació Urbana i Pla Parcial San Carlos del municipi de Redován (el Baix Segura), sempre que es complisquen les mesures correctores que s'assenyalen en l'estudi d'impacte ambiental del projecte i la seua ampliació, i en especial les següents:  
- Creació d'un col·lector d'aigües pluvials al carrer paral·lel a la rambla i augment del nombre de registres de captació d'aigua en el total de la xarxa. El llit de la rambla de Redován haurà de mantenir-se expedit i en condicions operatives, sense menyscapte del que hi establisca la legislació vigent en matèria de llits públics.  
- Inclusió en la documentació del pla parcial dels límits a l'abocament d'aigües residuals incorporats a l'ampliació de l'estudi d'impacte ambiental. En qualsevol cas, es garantirà la connexió de l'efluent produït al polígon a la xarxa de clavegueram municipal per al seu futur tractament en l'estació mancomunada prevista.  
- Establiment de barreres vegetals en els límits oest i sud del polígon.  
- Abans del desenvolupament de la segona etapa del pla parcial es redactarà una proposta de mesures correctores específiques dirigides a la restitució dels terrenys marginals afectats en la base de la serra, amb la rehabilitació de la vegetació, restitució dels perfils naturals del terreny, etc. Igualment, s'analitzarà la conveniència de delimitar una franja d'espais lliures en el límit est del polígon, de manera que exercisca un paper d'esmorteïment entre el sòl no urbanitzable d'especial protecció i el polígon en sí.  
- En qualsevol cas, i sense menyscapte de la condició anterior, durant el desenvolupament del polígon s'evitarà l'eventual afecció sobre espècies vegetals protegides.  
- El traçat de la línia d'alta tensió prevista en el projecte, que afecta terrenys forestals a l'est del polígon haurà de sotmetre's al tràmit d'estimació d'impacte ambiental, segons allò establit en l'article 172 del Decret 98/1995, Reglament de la Llei 3/1993, Forestal de la Comunitat Valenciana. Alternativament, es podrà traslladar el traçat proposat a l'interior dels límits del polígon, cas en el qual no s'aplicaria la legislació abans esmentada.  
Segon  
Notificar a les persones interessades que, contra aquesta resolució, pel fet de ser un acte de tràmit que no posa fi al procediment ni produeix indefensió, no es podrà interposar cap recurs, sense perjudici d'utilitzar els mitjans que estimen pertinents per a defensar el seu dret.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 9 de febrer de 1996.- La directora general de Qualitat Ambiental: Gloria Arnandis Boix.